J. Carter na Kubi 13/5/02 - 2002-05-13
Prvi put od 1959 jedan američki predsjednik, makar i bivši, posjećuje Kubu.
Bivši američki predsjednik Jimmy Carter je stigao na Kubu, po prvi put u posljednjih 47 godina, na misiju bez presedana kako bi se prevazišle četiri decenije neprijateljstava između Sjedinjenih država i te komunističke, otočke zemlje. Kubanski predsjednik Fidel Castro je na aerodromu dočekao predsjednika Cartera, pohvalivši ga za pokušaj približavanja odnosa s Kubom tokom svog predsjednikovanja od 1977-1981, usprkos nepovjerenju koje je postojalo na vrhuncu hladnog rata. U dočeku kojeg je uživo prenosila kubanska televizija, Fidel Castro je rekao: Nije tajna da gotovo jednu deceniju nije bilo optimalnih odnosa između dvije države i da njih još uvijek nema. Međutim želim reći da ste u četiri godine svog predsjednikovanja imali hrabrost promijeniti smjer tih odnosa. Zbog toga svi mi koji smo tome bili svjedoci na vas gledamo s poštovanjem, rekao je Fidel Castro. Mislim da smo se prije 14 godina predsjednik Castro i ja sastali u Caracasu kada me je prvi put pozvao da dođem u njegovu zemlju, i onda je nakon nekoliko godina, na sahrani jednog zajedničkog prijatelja, taj poziv ponovno uputio, rekao je bivši američki predsjednik Jimmy Carter, dodavši da se želi sastati s Kubancima iz svih aspekata života, uključujući i članove grupa za zaštitu ljudskih prava koje se zalažu za mirne reforme u toj zemlji. Kubanski predsjendik je rekao da je gospodin Carter slobodan da se sastane s kim god hoće, uključujući i naučnike koji rade na biotehnološkim programima koje je prošle nedjelje kritizirala američka vlada. Bushova administracija je naime prošle nedjelje optužila Kubu da razvija program biološkog oružja i da dijeli tehnologiju s drugim takozvanim odmetnutim državama, što je optužba koju Fidel Castro odbija. Do posjete bivšeg američkog predsjednika Kubi dolazi u vrijeme žučnih rasprava u Washigntonu vezanih za američku politiku prema toj zemlji, uz jako izražen poslovni interes za ukidanjem trgovinskih sankcija uvedenih 1962 i zabrane Amerikancima da putuju na Kubu. Bushova adminsitracija međutim, koju podržavaju kubanski izgnanici koji su protiv Castra i koji žive na Floridi, žele ojačati embargo, u nastojanju da dođe do kolapsa ekonomski uništene komunističke države. Drugi političari, kao Jimmy Carter, se međutim protive izolaciji i uključivanje u odnose s Kubom vide kao način da se podstaknu demokratske promjene u toj zemlji. Bivši američki predjsednik se sutra navečer obraća na univerzitetu u Havani, što će biti prenošeno uživo kubanskoj publici, i što je izuzetno rijedak događaj.